50 amandelbome vir sorgsentrum geplant | Maroela Media
AfriForum plant spekbome vroeër vanjaar in die Wes-Kaap. (Foto: Verskaf)
Die burgerregteorganisasie AfriForum het Vrydag sy jaarlikse boomplantmaand-inisiatief afgesluit deur 50 amandelbome (Prunus dulcis) aan die Maranata-sorgsentrum buite Pretoria te skenk.
Altesaam 140 AfriForum-takke reg oor Suid-Afrika het gedurende September en Oktober vanjaar gewoeker om meer as 3 300 bome te plant. Sedert die projek in 2011 van stapel gestuur is, het dié organisasie al bykans 16 000 bome geplant.
Die projek is einde Augustus vanjaar afgeskop deur ses Natal-vyebome (Ficus natalensis) by The Lucky Lucy Foundation buite Malmesbury in die Wes-Kaap te plant.
Bekendes soos die voormalige Binnelanders-aktrise Pascal Pienaar het onder meer vanjaar hand bygesit met die plant van spekbome in Kaapstad.
Daar is vanjaar op twee bome gefokus: 'n algemene boom en 'n skaars boom. Die algemene boom is die Kaapse essenhout (Ekebergia capensis) en die skaars boom die welbekende kremetart (Adansonia digitata).
Lambert de Klerk, AfriForum se bestuurder vir omgewingsake, sê dié inisiatief is deel van AfriForum se pogings om 'n volhoubare toekoms te verseker vir generasies wat kom.
Die voormalige Binnelanders-aktrise Pascal Pienaar help om spekbome te plant vroeër vanjaar in die Wes-Kaap. (Foto: Verskaf)
"Bome is simbole van oorlewing, want oor tien jaar kyk jy na elke boom wat jy geplant het en sê: 'Ons het oorleef'. Vanjaar se projek is veral belangrik omdat ons hoop kon skep dat ons die Covid-19-pandemie sal oorleef. In die onsekere tydperk waarin ons leef is dit belangrik om te weet dat ons die begin van nog 'n lenteseisoen en 'n nuwe begin met só 'n projek kon vier."
Vanjaar is AfriForum-takke en -gemeenskapslede oor die land heen aanmoedig om buiten die bome wat in grootmaat deur die organisasie geplant is, ook bome by wonings, skole, kerke, gemeenskapsentrums, ouetehuise en parke te plant.
"Ons het takke ook aangemoedig om uit die lesse van die inperking en die Covid-19-pandemie te leer en waar moontlik vrugtebome te plant," sê De Klerk.
Hy voeg by dat deur bome te plant, 'n mens nie bloot besig is om slegs die omgewing te bewaar nie, maar word ook gewys dat daar hoop is vir die toekoms.
"Net soos bome 'n belangrike rol in die land se welstand speel, simboliseer dit ook die land se mense. Ten einde Suid-Afrika te maak werk, moet ons almal ons deel doen. Alle bome werk saam en dit speel 'n rol in die werking van die ekostelsel. Ons sal hier woon en hierdie land aanhou opbou sodat almal kan floreer."